ג'או שינטונג

ג'או שינטונג (בסינית: 赵心童; באנגלית: Zhao Xintong; נולד ב-3 באפריל 1997) הוא שחקן סנוקר מקצועני סיני. שינטונג הוא אלוף העולם הנוכחי, לאחר שזכה באליפות העולם שנערכה ב-2025. הוא החל להתמודד בסבב הסנוקר העולמי ב-2016, וב-2021 זכה באליפות בריטניה. ב-2023 הואשם בהימורים ובמעורבות בהטיית משחקים, והוא הושעה מהתחרויות ל-20 חודשים. לאחר שריצה את השעייתו התמודד שינטונג במעמד של חובבן בסבב המשני. ב-2025 העפיל לאליפות העולם, שם גבר במשחק הגמר על מארק ויליאמס, ובכך הפך לאסייאתי הראשון שזוכה באליפות העולם בסנוקר. לאחר זכייתו באליפות העולם דורג שינטונג במקום ה-11 בדירוג העולמי. שינטונג דורג בשיאו במקום ה-6 בעולם (מאי 2022). עד כה, זכה שינטונג בחמישה תוארי דירוג ובתואר אחד ללא דירוג. נכון לפברואר 2026, מדורג שינטונג במקום השביעי בעולם. שינטונג ביצע עד כה בקריירה 210 רצפים רשמיים של מאה נקודות ומעלה, בהם רצף מקסימלי רשמי אחד של 147 ניקודות בקריירה. כינויו בסבב הסנוקר הוא "הציקלון".

קריירה

שינטונג נולד בשנג'ן והחל לשחק סנוקר בילדותו. ב-2013 הוא העפיל לגמר אליפות העולם לחובבים, שם הפסיד לבן ארצו ז'ו יולונג, ובכך החמיץ הזדמנות להעפיל לסבב המקצועני. ב-2015 הפסיד שוב בגמר אליפות העולם לחובבים, לשחקן ההודי פנקאג' אדבאני. אדבאני ויתר על זכותו להשתתף בסבב המקצועני, שינטונג הוזמן במקומו להצטרף לסבב.

ממוזער|ג'או שינטונג בפול האנטר קלאסיק, 2016

שינטונג החל להתמודד בסבב הסנוקר ב-2016, ועבר להתגורר באנגליה. הוא לא השיג השגים משמעותיים בשנתיים הראשונות, ובתום עונת 2017/18 נאלץ להתמודד ב־Q School בכדי לשמור על זכאותו להתמודד בסבב. זכייתו באחת התחרויות במסגרת ה-Q School, הקנתה לו את הזכות להמשיך להתמודד בסבב המקצועני.

הוא העפיל לראשונה לחצי גמר של טורניר דירוג באליפות סין ב-2018 שם הפסיד למארק סלבי. ב-2021 זכה ג'או לראשונה בטורניר דירוג כאשר גבר על אלוף העולם לעתיד, הבלגי לוקה ברסל בגמר אליפות בריטניה, אחת מתחרויות הכתר המשולש. זמן קצר לאחר מכן זכה ג'או בטורניר נוסף כאשר גבר על בן ארצו יאן בינגטאו בגמר המאסטרס הגרמני.

בתחילת 2023 היה ג'או אחד מעשרה שחקנים סינים שנחקרו על-ידי התאחדות הסנוקר והביליארד העולמית בחשד להימורים והטיית משחקים. ג'או הואשם בכך שהימר על משחקי סנוקר ובכך שידע ולא דיווח על שחקנים אשר מטים משחקים, אם כי הוא לא הואשם בכך שהיטה משחקים בעצמו. ג'או הושעה מתחרויות למשך 20 חודשים והורשה לשוב ולהתחרות בספטמבר 2024.

לאחר שסיים לרצות את עונשו החל ג'או להתמודד במעמד של חובבן במסגרת ה־Q Tour. ג'או נחל הצלחה גדולה כאשר לאורך העונה זכה בארבע תחרויות במסגרת ה-Q Tour. הצלחה זו זיכתה אותו באפשרות להתמודד באליפות בריטניה, שם הפסיד לשון מרפי בסיבוב הראשון לאחר שניצח ארבעה סיבובי מוקדמות. בנוסף לכך היה ג'או זכאי להשתתף במוקדמות אליפות העולם. ג'או ניצח בארבעה שלבי מוקדמות בכדי להעפיל לשלב המרכזי של אליפות העולם.

בסיבוב הראשון של אליפות העולם גבר ג'או על הוולשי ג'ק ג'ונס, סגן אלוף העולם מהעונה הקודמת. בשלב השני גבר ג'או על בו ארצו לי פייפאן וברבע הגמר גבר על כריס וויקלין. בחצי הגמר גבר ג'או על רוני או'סאליבן, אשר זכה בעבר באליפות העולם שבע פעמים, בתוצאה 17-7. בגמר גבר ג'או על מארק ויליאמס שבעבר זכה באליפות העולם שלוש פעמים, בתוצאה 12–18. בכך נהיה ג'או האסייאתי הראשון אשר זוכה באליפות העולם וגם השחקן הראשון שזוכה באליפות העולם כאשר הוא משחק תחת סטטוס של חובבן. לאחר זכייתו באליפות העולם דורג ג'או במקום ה-11 בדירוג העולמי.

בנובמבר 2025 זכה שינטונג בטורניר עונת ריאד (שאיננו טורניר דירוג) לאחר שגבר בגמר על ניל רוברטסון 5-2.בפברואר 2026 זכה ג'או בשתי תחרויות דירוג נוספות כאשר גבר על בן ארצו ז'אנג אנדה בגמר הגרנד פרי העולמי ועל ג'ון היגינס בגמר אליפות השחקנים.

רשימת תוארי דירוג

 שנה  טורניר  יריב בגמר  תוצאה בגמר 2021  אליפות בריטניה לוקה ברסל 10-5 2022  המאסטרס הגרמני  יאן בינגטאו  9-02025אליפות העולםמארק ויליאמס18-122026הגרנד פרי העולמיז'אנג אנדה6-102026אליפות השחקניםג'ון היגינס7-10

קישורים חיצוניים

 ג'או שינטונג, באתר ה-WST

הערות שוליים

קטגוריה:שחקני סנוקר
קטגוריה:אלופי עולם בסנוקר
קטגוריה:ספורטאים סינים
קטגוריה:סינים שנולדו ב-1997